ZIGA บวกแรง 7% รับแผนขยายตลาดผ่านธุรกิจแฟรนไชส์-ออนไลน์ แนะซื้อเป้า 6.50 บ.
ZIGA บวกแรง 7% โดย ณ เวลา 15.49 น. อยู่ที่ระดับ 5.75 บาท บวก 0.40 บาท รับแผนขยายตลาดผ่านธุรกิจแฟรนไชส์-ออนไลน์ แนะซื้อเป้า 6.50 บ.
1 มิ.ย. 2564

ผู้สื่อข่าวรายงานว่า วันนี้(1 มิ.ย.64) ราคาหุ้นบริษัท ซิก้า อินโนเวชั่น จำกัด (มหาชน) หรือ ZIGA ณ เวลา 15.49 น. อยู่ที่ระดับ 5.75 บาท บวก 0.40 บาท หรือ 7.48% ด้วยมูลค่าซื้อขาย 63.35 ล้านบาท

โดยก่อนหน้านี้นายศุภกิจ งามจิตรเจริญ ประธานเจ้าหน้าที่บริหาร ZIGA ผู้ผลิตและจำหน่ายท่อเหล็กโครงสร้างประเภท Pre-Zinc แบรนด์ZIGA และท่อร้อยสายไฟแบรนด์ DAIWA ซึ่งเป็นนวัตกรรมสินค้าทดแทนในกลุ่มท่อเหล็กชุบสังกะสี หรือ ท่อเหล็กดำทาสี เปิดเผยว่า ภาพรวมผลการดำเนินงานในงวดไตรมาส1/2564 บริษัทฯมีกำไรสุทธิอยู่ที่ 30.3 ล้านบาท เพิ่มขึ้น 198.4 % จากงวดเดียวกันปีก่อนมีกำไรสุทธิเท่ากับ 10.2 ล้านบาท และล่าสุดมี EBITDA อยู่ที่ระดับ 48.5 ล้านบาท
ขณะที่บริษัทฯมีรายได้รวมไตรมาส1/2564 อยู่ที่ 269.8 ล้านบาท เพิ่มขึ้น 19.1% จากงวดเดียวกันปีก่อนที่มีรายได้เท่ากับ 226.5 ล้านบาท โดยบริษัทฯมีรายได้จากการขายเท่ากับ 266.5 ล้านบาท เพิ่มขึ้น 18.7% จากงวดเดียวกันปีก่อนมีรายได้จากการขายอยู่ที่ 224.5 ล้านบาท ขณะที่อัตรากำไรขั้นต้นอยู่ที่ 23.4% เพิ่มขึ้นจากงวดเดียวกันปีก่อนอยู่ที่ 15.5%
ปัจจัยที่สนับสนุนให้ผลการดำเนินงานปรับตัวเพิ่มขึ้น เนื่องจาก ปัจจุบันบริษัทเป็นผู้นำในตลาดท่อ Pre-Zinc และยังคงพัฒนาสินค้าเพื่อเพิ่มมูลค่า และต่อยอดธุรกิจที่เกี่ยวเนื่อง โดยเฉพาะการปรับกลยุทธการขายให้เข้ากับยุค”CONVENIENT ECONOMY” โดยมีการขยายฐานลูกค้าไปยังผู้ใช้งานทั้งในส่วนของช่องทางออนไลน์ผนวกกับออฟไลน์ เพื่อสร้างความสะดวกให้กับลูกค้ารายย่อยมากขึ้น
อีกทั้งยังมีการเพิ่มกลุ่มสินค้า ได้แก่ ลวดเชื่อมกัลวาไนซ์ สีทาเหล็กกัลวาไนซ์ เป็นต้น ทั้งนี้เพื่อจุดประสงค์ในการสร้างความเติบโตให้ผลตอบแทนสม่ำเสมอ และยั่งยืนในระยะยาว ด้วยความยึดมั่นในการบริหารจัดการตามหลักการกำกับดูแลกิจการที่ดีควบคู่ไปกับการพัฒนาสังคม ชุมชน และสิ่งแวดล้อม
“ในไตรมาส1/2564 บริษัทฯปรับกลยุทธ์ในการขยายสาขา outlets โดยการขยายสาขาจากธุรกิจแฟรนไชส์ ซึ่งเป็นโอกาสธุรกิจใหม่ที่สามารถดึงดูดเครื่องข่ายธุรกิจท้องถิ่นมาเป็นกำลังสำคัญในการขยายสาขาโดยจะสร้างพันธมิตรธุรกิจที่เติบโตร่วมกัน พร้อมดำเนินงานการขยายแฟรนชน์ ZIGA OUTLET และขยายสาขาตามเป้าหมายในไตรมาส 2/2564 พร้อมทั้งยังดำเนินการ แผนการตลาดที่มุ่งเน้นในการเชื่อมโยงผู้คนมากขึ้น”Connect People” ทั้งในกลุ่มออนไลน์และออฟไลน์”นายศุภกิจกล่าว
ขณะเดียวกัน บริษัทฯได้มีการวางแผนสัดส่วนสินค้าได้อย่างมีประสิทธิภาพโดยเฉพาะกลุ่มลูกค้าในตลาดซ่อมแซมและตกแต่งบ้าน อีกทั้งยังเพิ่มสัดส่วนสินค้าในกลุ่มโรงเรือนเกษตรพืชเศรษฐกิจ กัญชา กัญชง ซึ่งจากการทำการตลาด(niche market) มากขึ้น บริษัทฯสามารถสร้างอัตรากำไรที่น่าพอใจในกลุ่มลูกค้าเฉพาะเจาะจงดังกล่าว นอกจากนี้บริษัทฯยังได้รับโอกาสเป็นส่วนหนึ่งของโครงการสำคัญของประเทศไทยอย่างต่อเนื่อง ส่งผลให้รายได้และอัตรากำไรของบริษัทฯเติบโต
สำหรับแผนการดำเนินธุรกิจในปีนี้ บริษัทฯยังคงมุ่งเน้น 3 กลยุทธ์หลัก เพื่อสร้างการเติบโตของรายได้ต่อเนื่อง ประกอบด้วย 1) การมุ่งเน้นเพิ่มอัตรากำไรขั้นต้น (Margin) จากการขยายช่องทาง Online และพัฒนาช่องทางดังกล่าวให้มีศักยภาพมากขึ้น 2)ขยายแฟรนไชส์ แบบ Outlet ให้มีจำนวนสาขาไม่ต่ำกว่า 60 แห่งในปีนี้ จากปัจจุบันมีอยู่เพียง 4 แห่ง และ3)การขยายสินค้าใหม่ในร้านค้าเดิม (Old Market) ซึ่งเป็นกลุ่มสินค้าที่สามารถทำมาร์จิ้นได้สูง
ส่วนกลุ่มสินค้าใหม่ ถือเป็นสินค้าที่บริษัทเน้นขายให้กับโครงการขนาดใหญ่ ได้แก่ กลุ่มคอนโดมิเนียม ห้างสรรพสินค้า ซึ่งปัจจุบันบริษัทได้รับงานจากโครงการดังกล่าวแล้ว และเป็นการดำเนินงานในรูปแบบ B2C จากเดิมเป็น B2B โดยส่วนใหญ่จะเป็นงานสินค้าประเภท ท่อเหล็ก ปลั๊กไฟ โรงเรือนสำหรับปลูกกัญชา 6 ต้น ซึ่งปัจจุบันอยู่ระหว่างการทำการตลาดให้เป็นที่รู้จักแบรนด์สินค้าของ ZIGA เพิ่มมากขึ้น
บล.ฟินันเซีย ไซรัส ระบุในบทวิเคราะห์ว่า ZIGA กำไรปกติไตรมาส 1/2564 โต 29% เทียบไตรมาสก่อนหน้า,โต 128% เทียบช่วงเดียวกันของปีก่อน ตามคาด จากรายได้ที่โตแรงตามกิจกรรมการก่อสร้างซ่อมแซมบ้านเรือนและโรงงานและราคาเหล็กที่ปรับขึ้น ชดเชย Gross Margin ที่ชะลอได้
กำไรปกติไตรมาส 2/2464 คิดเป็น 25% ของทั้งปี แนวโน้มไตรมาส 2/2564 ดีขึ้นแต่น่าจะชะลอในไตรมาส 3/2564 ตามฤดูกาล คงประมาณการและราคาเป้าหมาย 6.50 บาท แนะนำ “ถือ/ซื้ออ่อนตัว”